b'\n_START_ARTICLE_\nLady Gaga\n_START_SECTION_\n=\n_START_PARAGRAPH_\nLady Gaga se je kot Stefani Joanne Angelina Germanotta rodila v New Yorku, New York, Zdru\xc5\xbeene dr\xc5\xbeave Amerike. Na klavir se je u\xc4\x8dila igrati od \xc4\x8detrtega leta dalje, pri trinajstih je napisala svojo prvo klavirsko balado, pri \xc5\xa1tirinajstih pa je pri\xc4\x8dela nastopati na ve\xc4\x8derih z odprtimi karaokami.\'V srednji \xc5\xa1oli so me zafrkavali zaradi moje postave in debelosti\' je povedala med nastopanjem na Mosterball tour. Pri enajstih letih se je Lady Gaga pri\xc4\x8dela \xc5\xa1olati na zasebni rimokatoli\xc5\xa1ki \xc5\xa1oli Convent of the Sacred Heart v Upper East Side-u, Manhattan, vendar je bilo zanjo tam zelo stresno, ker njena dru\xc5\xbeina ni bila premo\xc5\xbena. Kasneje je povedala, da sta njena star\xc5\xa1a \xc2\xbbprihajala iz dru\xc5\xbein ni\xc5\xbejega razreda, zato smo morali delati za vse - moja mama je delala osem ur na dan v slu\xc5\xbebi v nekem telekomunikacijskem podjetju in osem ur na dan v hi\xc5\xa1i, o\xc4\x8de prav tako.\xc2\xab Navdu\xc5\xa1ena nad muzikali je Lady Gaga v srednji \xc5\xa1oli v \xc5\xa1olski predstavi Guys and Dolls upodobila glavno vlogo, Adelaide, ter Philio v \xc5\xa1olski igri Sme\xc5\xa1ne stvari so se zgodile na poti v forum. Svoje akademsko \xc5\xbeivljenje v srednji \xc5\xa1oli je opisala kot \xc2\xbbzelo osredoto\xc4\x8deno, zelo u\xc4\x8denja\xc5\xa1ko, zelo disciplinirano\xc2\xab, vendar tudi \xc2\xbbnekoliko negotovo\xc2\xab, kot je povedala v nekem intervjuju: \xc2\xbbV\xc4\x8dasih sem se nor\xc4\x8devala iz ljudi, ki so bili preve\xc4\x8d provokativni ali ekscentri\xc4\x8dni, zato sem sama za\xc4\x8dela nekoliko po\xc4\x8dasneje. Z nikomer se nisem ujemala in po\xc4\x8dutila sem se kot \xc4\x8dudakinja.\xc2\xab Kljub temu, da se ni ujemala s standardi, je imela v \xc5\xa1oli veliko prijateljev. \xc2\xbbImela je o\xc5\xbejo skupino prijateljev; bila je dobra u\xc4\x8denka. Fantje so ji bili zelo v\xc5\xa1e\xc4\x8d, ampak petje je bilo na prvem mestu,\xc2\xab\xc2\xa0se spominja njen nekdanji so\xc5\xa1olec s srednje \xc5\xa1ole. Ko se je opisala kot \xc2\xbbekspresivno osebo prostega duha\xc2\xab, je Lady Gaga reviji Elle povedala: \xc2\xbbSem levi\xc4\x8darka!\xc2\xab_NEWLINE_Pri sedemnajstih letih se je pri\xc4\x8dela \xc5\xa1olati na \xc5\xa1oli Tisch School of the Arts na univerzi v New Yorku ter \xc5\xbeivela v \xc5\xa1tudentskem domu univerze na 11. ulici. Tam je \xc5\xa1tudirala glasbo in s skladanjem esejev izbolj\xc5\xa1ala svoje sposobnosti za pisanje pesmi, ukvarjala pa se je tudi z analiti\xc4\x8dno dokumentacijo, ki se je osredoto\xc4\x8dala na umetnost, vero, dru\xc5\xbebena vpra\xc5\xa1anja in politiko. Lady Gaga je menila, da je bila veliko bolj ustvarjalna od nekaterih svojih so\xc5\xa1olcev. \xc2\xbbKo se enkrat nau\xc4\x8di\xc5\xa1, kako mora\xc5\xa1 gledati na umetnost, lahko u\xc4\x8di\xc5\xa1 samega sebe,\xc2\xab\xc2\xa0je povedala. V drugem semestru drugega leta na univerzi je opustila \xc5\xa1olanje, da bi se osredoto\xc4\x8dila na glasbeno kariero. Njen o\xc4\x8de se je strinjal, da ji bo eno leto pla\xc4\x8deval najemnino za stanovanje, pod pogojem, da se bo, \xc4\x8de bo neuspe\xc5\xa1na, ponovno vpisala na Tisch School of the Arts. \xc2\xbbZapustila sem svojo dru\xc5\xbeino, si najela najcenej\xc5\xa1i apartma, kar sem jih lahko dobila in jedla sranje, dokler me ni nekdo za\xc4\x8del poslu\xc5\xa1ati,\xc2\xab\xc2\xa0je povedala.\n_START_SECTION_\n2008 - 2010: The Fame in The Fame Monster\n_START_PARAGRAPH_\nDo leta 2008 se je Lady Gaga preselila v Los Angeles, kjer je delala izklju\xc4\x8dno s svojo zalo\xc5\xbebo, da bi dokon\xc4\x8dala svoj prvi glasbeni album, The Fame. Kombinirala je razli\xc4\x8dne zvrsti, \xc2\xbbod bobnov in ploskanja Def Lepparda do bobnov metala in urbanske glasbe.\xc2\xab The Fame je prejel pozitivne ocene s strani glasbenih kritikov; po oceni spletne strani Metacritic si zaslu\xc5\xbei oceno 71/100. Album je zasedel prvo mesto na lestvicah v Zdru\xc5\xbeenem kraljestvu, Kanadi, Avstriji, Nem\xc4\x8diji, \xc5\xa0vici in na Irskem, se uvrstil med prvih pet albumov v Avstraliji, Zdru\xc5\xbeenih dr\xc5\xbeavah Amerike in \xc5\xa1e v petnajstih drugih dr\xc5\xbeavah. Po svetu je album The Fame prodal ve\xc4\x8d kot \xc5\xa1tirinajst milijonov kopij izvodov. Glavni singl iz albuma, \xc2\xbbJust Dance\xc2\xab, je pristal na prvem mestu v \xc5\xa1estih dr\xc5\xbeavah - v Avstraliji, Kanadi, na Nizozemskem, Irskem, v Zdru\xc5\xbeenem kraljestvu in Zdru\xc5\xbeenih dr\xc5\xbeavah Amerike, kasneje pa je prejel tudi nominacijo za Grammyja v kategoriji za \xc2\xbbnajbolj\xc5\xa1i dance posnetek\xc2\xab. Naslednji singl iz albuma, \xc2\xbbPoker Face\xc2\xab, je do\xc5\xbeivel \xc5\xa1e ve\xc4\x8dji uspeh, saj je zasedel prvo mesto na lestvicah na skoraj vseh ve\xc4\x8djih glasbenih trgih po svetu, vklju\xc4\x8dno z Veliko Britanijo in Zdru\xc5\xbeenimi dr\xc5\xbeavami Amerike. Prejel je nagrado v kategoriji za \xc2\xbbnajbolj\xc5\xa1i dance posnetek\xc2\xab\xc2\xa0na 52. podelitvi Grammyjev, kjer je bil nominiran tudi v kategorijah za \xc2\xbbpesem leta\xc2\xab\xc2\xa0in \xc2\xbbposnetek leta\xc2\xab. Album The Fame je bil nominiran za Grammyja v kategoriji za \xc2\xbbalbum leta\xc2\xab; prejel je Grammyja za \xc2\xbbnajbolj\xc5\xa1i elektronski/dance album\xc2\xab._NEWLINE_\xc4\x8ceprav je na svoji prvi turneji nastopala kot spremljevalni glasbenik za skupino zalo\xc5\xbebe Interscope, New Kids on the Block, je kmalu zatem za\xc4\x8dela na\xc4\x8drtovati tudi svojo prvo samostojno turnejo, The Fame Ball Tour, ki so jo kritiki zelo hvalili in se je za\xc4\x8dela marca 2009; zaklju\xc4\x8dila se je septembra tistega leta. Naslovnica \xc5\xa1tevilke revije Rolling Stone, ki je vsebovala letni seznam \xc2\xbb100 najprivla\xc4\x8dnej\xc5\xa1ih ljudi\xc2\xab, je prikazovala delno golo Lady Gaga, kjer je nosila samo strate\xc5\xa1ko postavljene plasti\xc4\x8dne mehur\xc4\x8dke. V reviji je povedala, da je imela v \xc4\x8dasu, ko je za\xc4\x8dela s svojo glasbeno kariero v klubih v New Yorku, razmerje z bobnarjem neke heavy metal glasbene skupine. Njuno razmerje in razhod je opisala z besedami: \xc2\xbbJaz sem bila njegova Sandy in on je bil moj Danny [iz filma Brilijantina] in jaz sem enkrat enostavno prekinila najino razmerje.\xc2\xab\xc2\xa0Kasneje je postal navdih za nekatere pesmi iz albuma The Fame. Na podelitvi nagrad MTV Video Music Awards leta 2009 je bila nominirana za devet nagrad, pri \xc4\x8demur je eno tudi dobila, in sicer nagrado v kategoriji za \xc2\xbbnajbolj\xc5\xa1ega novega ustvarjalca\xc2\xab, medtem ko je njen singl\xc2\xa0\xc2\xbbPaparazzi\xc2\xab\xc2\xa0prejel nagrado v kategoriji za \xc2\xbbnajbolj\xc5\xa1o umetni\xc5\xa1ko re\xc5\xbeiranje\xc2\xab\xc2\xa0in v kategoriji za \xc2\xbbnajbolj\xc5\xa1e posebne efekte\xc2\xab. V oktobru leta 2009 je Lady Gaga prejela naslov \xc2\xbbvzhajajo\xc4\x8de zvezde\xc2\xab\xc2\xa0s strani revije Billboard. Udele\xc5\xbeila se je prireditve \xc2\xbbNational Dinner\xc2\xab\xc2\xa0kampanje Human Rights Campaign v istem mesecu, preden je od\xc5\xa1la na prireditev National Equality March za varstvo pripadnikov dru\xc5\xa1tva LGBT v Washington, D.C._NEWLINE_Na\xc4\x8drtovan v letih 2008 in 2009 je EP The Fame Monster, zbirka osmih pesmi, iz\xc5\xa1el v novembru leta 2009. Vsaka pesem, ki se soo\xc4\x8da s temnej\xc5\xa1o stranjo slave iz osebne izku\xc5\xa1nje med potovanjem po svetu, je prikazana preko metafore po\xc5\xa1asti. Prvi singl iz albuma,\xc2\xa0\xc2\xbbBad Romance\xc2\xab, je pristal na prvem mestu glasbenih lestvic v osemnajstih dr\xc5\xbeavah, medtem ko je na lestvicah v Zdru\xc5\xbeenih dr\xc5\xbeavah Amerike, Avstraliji in Novi Zelandiji dosegel drugo mesto. Pesem je bila nominirana za Grammyja v kategoriji za \xc2\xbbnajbolj\xc5\xa1i \xc5\xbeenski pop vokalni nastop\xc2\xab, njen videospot pa je bil nominiran za Grammyja v kategoriji za \xc2\xbbnajbolj\xc5\xa1i odlomek iz videospota\xc2\xab. Drugi singl iz albuma,\xc2\xa0\xc2\xbbTelephone\xc2\xab, v katerem nastopa tudi pevka Beyonc\xc3\xa9, je bil nominiran v kategoriji za \xc2\xbbnajbolj\xc5\xa1e pop sodelovanje z vokali\xc2\xab\xc2\xa0in je postal \xc4\x8detrti singl Lady Gaga, ki je na lestvici v Veliki Britaniji dosegel prvo mesto, medtem ko je videospot, \xc4\x8deprav je bil precej kontroverzen, s strani kritikov prejel v glavnem pozitivne ocene: pohvalili so ga zaradi \xc2\xbbglasbenih in prikazovalnih podobnosti Michaelu Jacksonu ter mo\xc4\x8dne seksualnosti in provokativnega instikta, primerljivega z Madonno.\xc2\xab Njen naslednji singl,\xc2\xa0\xc2\xbbAlejandro\xc2\xab, je v videospotu, enako kontroverznem, kot je bil videospot za prej\xc5\xa1nji singl, prikazoval Lady Gaga skupaj z modnim fotografom Stevenom Kleinom - kritiki so ji \xc4\x8destitali za idejo in temno naravo, vendar je katoli\xc5\xa1ka skupnost ZDA Lady Gaga napadla zaradi njene uporabe bogokletja. Zaradi kontroverznosti v zvezi z videospotom je Lady Gaga postala prvi glasbeni ustvarjalec, katerega videospot si je ogledalo ve\xc4\x8d kot milijarda ljudi preko spletne strani YouTube. Glasbeno je EP The Fame Monster prejel velik uspeh. Poleg mnogih drugih nagrad je EP prejel \xc5\xa1est nominacij za Grammyja - med drugim tudi v kategoriji za \xc2\xbbnajbolj\xc5\xa1i pop vokalni album\xc2\xab\xc2\xa0in v kategoriji za \xc2\xbbalbum leta\xc2\xab, v kateri je bila nominirana \xc5\xbee prej\xc5\xa1nje leto. Uspeh albuma ji je dovolil za\xc4\x8deti z njeno drugo samostojno turnejo, The Monster Ball Tour, samo nekaj tednov po izzidu EP-ja The Fame Monster in nekaj mesecev po tem, ko je kon\xc4\x8dala s svojo prvo turnejo. Kriti\xc4\x8dno odobravana in komercialno uspe\xc5\xa1na turneja bo trajala ve\xc4\x8d kot leto in pol, do maja 2011. Poleg tega je Lady Gaga s pesmimi iz EP-ja nastopala tudi na drugih mednarodnih dogodkih, kot je Royal Variety Performance leta 2009 kjer je pred kraljico Elizabeto II. Britansko nastopila s pesmijo\xc2\xa0\xc2\xbbSpeechless\xc2\xab in na podelitvi nagrad BRIT Awards leta 2010, kjer je po pesmi \xc2\xbbTelephone\xc2\xab\xc2\xa0izvedla pesem\xc2\xa0\xc2\xbbDance in the Dark\xc2\xab, posve\xc4\x8deno pokojnemu modnemu oblikovalcu in njenemu bli\xc5\xbenjemu prijatelju, Alexander McQueen, ki je dopolnil njen trik s klobukom na podelitvi nagrad._NEWLINE_Barbara Walters je Lady Gaga izbrala za enega izmed \xc2\xbb10 najzanimivej\xc5\xa1ih ljudi leta 2009\xc2\xab\xc2\xa0za kanal ABC News. Ko je novinarka z njo opravila intervju, je Lady Gaga zavrnila trditev, da jo imajo nekateri za interseksualno urbano legendo. Na vpra\xc5\xa1anje je odvrnila z: \xc2\xbbNa za\xc4\x8detku je bilo zelo \xc4\x8dudno in vsi so na nek na\xc4\x8din govorili: \'To je res dobra zgodba!\' Ampak v resnici samo sebe upodabljam v zelo androgenskem smislu, saj to naravnost obo\xc5\xbeujem!\xc2\xab Navdu\xc5\xa1ena nad dejstvom, da za\xc4\x8dela sodelovati z organizacijo Polaroid Corporation in \xc2\xbbse usklajevati z digitalno dobo\xc2\xab, kasneje pa so jo imenovali za vodjo kreativne pisarne organizacije za izdelke v preslikovanju za mednarodno opti\xc4\x8dno organizacijo januarja 2010, v na\xc4\x8drtu pa ima razvijanje modnih, tehnolo\xc5\xa1kih in fotografskih izdelkov. Njeno produkcijska skupino, Mermaid Music LLC, je marca tistega leta to\xc5\xbeil Rob Fusari; trdil je, da ima v lasti 20% dela, zaradi \xc4\x8desar morajo z njim deliti tudi zaslu\xc5\xbeek. Odvetnik Lady Gaga, Charles Ortner, je sporazum z Robom Fusarijem opisal kot \xc2\xbbnezakonit\xc2\xab\xc2\xa0in to\xc5\xbebo ozna\xc4\x8dil za \xc2\xbbnesmiselno\xc2\xab, kakorkoli \xc5\xbee, pet mesecev kasneje je sodi\xc5\xa1\xc4\x8de New York Supreme Court tudi samo zavrnilo to\xc5\xbebo V aprilu je revija Time Lady Gaga uvrstila na njihov seznam \xc2\xbb100 najvplivnej\xc5\xa1ih ljudi leta\xc2\xab. Med intervjujem z revijo The Times je Lady Gaga dejala, da ima sistemski eritematozni lupus, ve\xc4\x8dkrat imenovan samo lupus, kar je bolezen vezivnega tkiva. Kasneje je v intervjuju z Larryjem Kingom dejala, da nima lupusa, temve\xc4\x8d \xc2\xbbrezultate, ki so nekoliko na meji s pozitivnostjo\xc2\xab.\n_START_SECTION_\n2010 - 2013: Born This Way\n_START_PARAGRAPH_\nOpisan kot \xc2\xbbzakon elektronske glasbe s pomembnej\xc5\xa1imi [...] metal zvoki in ali rock \'n\' rollom, popom, netematskimi melodijami z zelo kova\xc5\xa1kim plesnim ritmom\xc2\xab, bo album Born This Way, drugi studijski album Lady Gaga in njene tretje izdano delo, iz\xc5\xa1el 23. maja 2011, glavni singl iz albuma pa je bil izdan \xc5\xbee 11. februarja 2011 in povzro\xc4\x8dil pravo revolucijo. Naslov albuma je Lady Gaga oznanila v svojem zahvalnem govoru, ko je prejela nagrado v kategoriji za \xc2\xbbvideospot leta\xc2\xab\xc2\xa0na podelitvi nagrad MTV Video Music Awards leta 2010, Born This Way pa bo njeno tretje izdano delo v treh letih. Dejala je: \xc2\xbbVse skupaj se je zgodilo tako hitro. Mesece sem delala na [albumu] in zdaj, ko je kon\xc4\x8dano, se po\xc4\x8dutim zelo dobro. Nekateri ustvarjalci za to potrebujejo ve\xc4\x8d let. Jaz pa ne. Glasbo pi\xc5\xa1em vsak dan.\xc2\xab Lady Gaga je \xc5\xbee povedala, da bo na navadni verziji zgo\xc5\xa1\xc4\x8denke 14 pesmi, na posebni verziji pa 17 in pet remiksov. Z eno pesmijo (You And I) je redno nastopala na turneji The Monster Ball Tour, je album ozna\xc4\x8dila za \xc2\xbbnajve\xc4\x8dji\xc2\xab\xc2\xa0album desetletja, ki govori o tem, \xc2\xbbkaj nas pono\xc4\x8di dr\xc5\xbei pokonci in nas stra\xc5\xa1i.\xc2\xab Album Born This Way naj bi vseboval pesmi o \xc2\xbbslabih otrocih, ki obiskujejo cerkev,\xc2\xab\xc2\xa0da bi se lahko \xc2\xbbzabavali na najvi\xc5\xa1ji stopnji\xc2\xab, Lady Gaga pa svojo novo glasbo opisuje kot \xc2\xbbnekaj zelo globljega, kot lasulja ali \xc5\xa1minka ali prekleta mesna obleka\xc2\xab\xc2\xa0in pevec Akon je, potem, ko je pesmi iz albuma sli\xc5\xa1al, rekel, da bo glasbo popeljala na \xc2\xbbnaslednjo stopnjo.\xc2\xab_NEWLINE_Da bi pela tudi kje drugje, je Lady Gaga skupaj z Eltonom Johnom posnela originalni duet za soundtrack prihajajo\xc4\x8dega Disneyjevega filma Gnomeo and Juliet. Pesem, naslovljena kot\xc2\xa0\xc2\xbbHello, Hello\xc2\xab, bo iz\xc5\xa1la februarja leta 2011._NEWLINE_Drugi singel se imenuje Judas, iz\xc5\xa1el pa je 15. aprila 2011, kar je sicer 4 dni pred predvidenim izidom 19. aprila. Nagel izid pesmi je presenetil predvsem kritike, saj ve\xc4\x8dina ameri\xc5\xa1kih pesmi izide ob torkih. Mnogi se strinjajo, da je nadaljevanje njenega najve\xc4\x8djega hita Bad Romance, spletni portal popjustice.com pa je pesem opisal kot " hiper razvit titanski Bad Romance iz leta 2511, ki je pri\xc5\xa1el za pol tiso\xc4\x8dletja v preteklost, da glasbo ohrani pred navalom klubskih in disko pesmi."_NEWLINE_Do izida njenega albuma, ki je iz\xc5\xa1el 23. maja 2011, je pevka izdala \xc5\xa1e nekaj promocijskih singlov, med njimi pa je pesem The Edge Of Glory tako navdu\xc5\xa1ila poslu\xc5\xa1alce po celem svetu, da je pesem postala tretji uradni singel. Za \xc4\x8detrti uradni singel Yo\xc3\xbc And I je pevka snemala videospot 21. in 22. julija 2011, za peti singel pa je izbrala pesem Marry the Night, za katerega je najprej na\xc4\x8drtovala, da bo prvi singel. Videospot zanj je mo\xc4\x8dno osebnoizpoveden in je iz\xc5\xa1el 1. decembra 2011. Potem se je pevka osredoto\xc4\x8dila na svetovno turnejo, v katero naj bi vklju\xc4\x8dila okrog 110 koncertov. Turneja se je za\xc4\x8dela 27. aprila 2012 v Ju\xc5\xbeni Koreji in je obiskala Azijo, Avstralijo, Afriko, Evropo in Severno ter Ju\xc5\xbeno Ameriko. Za koncert, ki se je 8. septembra 2012 zgodil v Londonu, je bilo na voljo 82.000 vstopnic, ki so bile razprodane v manj kot 50 sekundah. Tudi ponekod drugje je pri\xc5\xa1lo do podobne evforije. Vlada Ju\xc5\xbene Koreje je prepovedala obisk koncerta mlaj\xc5\xa1im od 18 let; kljub temu je bilo vrnjenih le 280 vstopnic od skupno 38.000. Zaradi zloma kolka je morala pevka svojo nadvse uspe\xc5\xa1no turnejo kon\xc4\x8dati pred\xc4\x8dasno v februarju 2013; 20 koncertov je bilo tako odpovedanih.\n_START_SECTION_\n2013: ARTPOP\n_START_PARAGRAPH_\nLady Gaga je avgusta 2012 povedala, da pripravlja nov album, ki se bo imenoval ARTPOP. Sprva je bilo napovedano, da bo prvi singel iz\xc5\xa1el v za\xc4\x8detku leta 2013, album, ki bo hkrati tudi aplikacija za tabli\xc4\x8dne ra\xc4\x8dunalnike in pametne telefone, pa v marcu 2013. Zaradi zloma kolka se je izid singla in albuma prestavil na poletje 2013, 12. julija pa je pevka objavila nove datume: izid singla Applause naj bi se zgodil 19. avgusta 2013, izid albuma pa 11. novembra 2013. Ker so se posamezni deli pesmi Applause za\xc4\x8deli pojavljati na spletu, je Gaga singel izdala teden dni prej, in sicer 12. avgusta. \xc5\xbde v nekaj urah se je v \xc5\xa1tevilnih dr\xc5\xbeavah singel na iTunesu zavihtel na prvo mesto._NEWLINE_Poleg glasbenih dose\xc5\xbekov bo v tem letu Lady Gaga prestopila tudi na filmsko platno. Svojo premiero bo do\xc5\xbeivela v filmu Machette Kills. Film bo v kinematografe \xc5\xa1irom sveta pri\xc5\xa1el 13. septembra 2013.\n_START_SECTION_\nGlasbeni stil in vplivi\n_START_PARAGRAPH_\nNa Lady Gaga so vplivali glam rock ustvarjalci, kot so David Bowie in skupina Queen, pa tudi pop glasbeni ustvarjalci, kot na primer Madonna, Britney Spears in Michael Jackson. Pesem skupine Queen,\xc2\xa0\xc2\xbbRadio Ga Ga\xc2\xab, je bila navdih za njen psevdonim, \xc2\xbbLady Gaga\xc2\xab. Komentirala je: \xc2\xbbObo\xc5\xbeevala sem Freddieja Mercuryja in skupina Queen je imela uspe\xc5\xa1nico, imenovano \'Radio Gaga\'. Zato obo\xc5\xbeujem to ime [...] Freddie je bil unikaten - ena izmed najve\xc4\x8djih osebnosti v celotni pop industriji.\xc2\xab Na primerjave z Madonno je Lady Gaga dejala: \xc2\xbbNe \xc5\xbeelim zveneti arogantno, ampak za svoj cilj sem si postavila revolucijo v pop glasbi. Zadnjo revolucijo je za\xc4\x8dela Madonna pred petindvajsetimi leti.\xc2\xab Za svojo inspiracijo je citirala tudi igralko in pevko Grace Jones ter pevko iz glasbene skupine Blondie, Debbie Harry._NEWLINE_Vokali Lady Gaga so bili ve\xc4\x8dkrat primerjani z vokali Madonne ali Gwen Stefani, medtem ko strukturo njene glasbe primerjajo z odmevnim klasi\xc4\x8dnim popom iz osemdesetih ali europopom iz devetdesetih. Med ocenjevanjem njenega prvega glasbenega albuma, The Fame, je The Sunday Times napisal: \xc2\xbbV kombinaciji z glasbo, modo, umetnost in tehnologijo Lady Gaga prikli\xc4\x8de spomine na Madonno, Gwen Stefani, nekak\xc5\xa1no \'Hollaback Girl\', Kylie Minogue okoli leta 2001 ali Grace Jones trenutno.\xc2\xab Kriti\xc4\x8darka Sarah Rodman iz revije The Boston Globe je podala podoben komentar, v katerem je dejala, da nari\xc5\xa1e \xc2\xbbo\xc4\x8ditne inspiracije od Madonne do Gwen Stefani... v [njenem] dekli\xc5\xa1kem vendar trmastem ovinkarjenju in mehur\xc4\x8dkastih ritmih.\xc2\xab \xc4\x8ceprav nekateri menijo, da njena besedila niso intelektualno spodbudna,\xc2\xa0\xc2\xbb[ji] vseeno uspe ljudi pripraviti do plesa in pokazati nekaj \xc5\xbeivljenja tudi z najbolj enostavnimi ritmi.\xc2\xab Glasbeni kritik Simon Reynolds je napisal: \xc2\xbbVse o Lady Gaga prihaja iz electroclash glasbe, razen glasbe, ki sicer ni nastala v osemdesetih, enostavno neusmiljen nagajiv pop, ki gre v uho, glaziran z Auto-Tuneom in izbolj\xc5\xa1anim z ritmom R&B glasbe.\xc2\xab_NEWLINE_Lady Gaga je modo opredelila kot velik vpliv. Donatello Versaceja je ozna\xc4\x8dila za svojo muzo. Lady Gaga ima svojo lastno kreativno produkcijsko skupino, imenovano Haus of Gaga, ki jo vodi sama. Skupina oblikuje ve\xc4\x8dino njenih oblek, pripomo\xc4\x8dkov, ki jih uporablja na odru in lasulj. Ljubezen do mode naj bi ji privzgojila njena mama, ki je bila po njenih besedah \xc2\xbbvedno zelo urejena in lepa\xc2\xab. \xc2\xbbKo pi\xc5\xa1em glasbo, imam v mislih obleke, ki jih \xc5\xbeelim nositi na odru. Gre se za vse skupaj - umetnost med nastopanjem, pop umetnost med nastopanjem, modo. Zame vse pride skupaj in skupaj ustvarja resni\xc4\x8dno zgodbo, ki mi bo prinesla veliko koli\xc4\x8dino zvestih obo\xc5\xbeevalcev. In njihovo zvestobo jim \xc5\xbeelim nekako popla\xc4\x8dati. \xc5\xbdelim si, da bi bile podobe tako resni\xc4\x8dne, da si bodo obo\xc5\xbeevalci \xc5\xbeeleli okusiti popolnoma vsak del nas.\xc2\xab Organizacija Global Language Monitor je Lady Gaga uvrstila na tretje mesto njihovega seznama \xc2\xbbnajbolj\xc5\xa1ih modnih muh\xc2\xab\xc2\xa0zaradi njenih \xc2\xbbprihajajo\xc4\x8dih blagovnih znamk\xc2\xab. Revija Entertainment Weekly je njena obla\xc4\x8dila uvrstila na lestvico \xc2\xbbnajbolj\xc5\xa1ih re\xc4\x8di\xc2\xab\xc2\xa0ob koncu desetletja, zraven pa so uredniki revije napisali: \xc2\xbbObleka je lahko narejena iz obi\xc4\x8dnega blaga ali strate\xc5\xa1ko postavljenih mehur\xc4\x8dkov, izstopanje Lady Gaga ustvari edinstvene nastope z umetnostjo, ki jih lahko opazimo na vseh vodilnih trgih.\xc2\xab_NEWLINE_Kritiki so se glasbo Lady Gaga, njen smisel za modo in njeno osebnost odzvali me\xc5\xa1ano. Njen status vzornice, gonilne sile pop glasbe in modne ikone nekateri podpirajo, drugi zanikajo. Albumi Lady Gaga so bili v glavnem pohvaljeni, medtem ko so kritiki za\xc4\x8deli nakazovati njeno unikatno mesto v pop glasbi, potrebo po novih gibanjih v popularni kulturi, pozornost, ki je Lady Gaga pripeljal do pomembnih socialnih vpra\xc5\xa1anj in njene po sebi subjektivne narave umetnosti. Njena vloga osebe, ki dviguje samozavest svojih obo\xc5\xbeevalcev je podobno hvaljena, kot njena vloga modne ikone. Njeni nastopi so opisani kot \xc2\xbbzelo zabavni in inovativni\xc2\xab; zlasti nastop s pesmijo \xc2\xbbPaparazzi\xc2\xab\xc2\xa0na podelitvi nagrad MTV Video Music Awards leta 2009, ki vsebuje umetno kri, je bil kanal MTV opisal kot \xc2\xbbnastop, od katerega ne more\xc5\xa1 odvrniti o\xc4\x8di\xc2\xab. S \xc2\xbbs krvjo prepojenim\xc2\xab\xc2\xa0nastopom je nadaljevala na turneji The Monster Ball Tour, kjer je nosila oprijet usnjen steznik in jo \xc2\xbbnapade\xc2\xab\xc2\xa0eden izmed njenih spremljevalnih plesalcev, oble\xc4\x8den v \xc4\x8drno, ki ugrizne v njeno grlo, kar povzro\xc4\x8di \xc2\xbbkrvavitev\xc2\xab. \xc2\xbbKri\xc2\xab\xc2\xa0ste\xc4\x8de do njenih prsi, na koncu nastopa pa le\xc5\xbee na tla in \xc2\xbbumre\xc2\xab. Njen nastop s tem prizorom v Manchestru, Anglija, je spro\xc5\xbeil proteste dru\xc5\xbein in obo\xc5\xbeevalcev, saj je nastopila v \xc4\x8dasu po lokalni tragediji, v kateri je voznik taksija umoril dvanajst ljudi. \xc2\xbbKar se je zgodilo v Bradfordu je \xc5\xa1e zelo sve\xc5\xbee v mislih ljudi in vse nasilje, ki se je zgodilo nekaj ur prej v Cumbriji in vse skupaj ni bilo prav ne\xc5\xbeno,\xc2\xab\xc2\xa0je povedala Lynn Costello iz skupine \xc2\xbbMothers Against Violence\xc2\xab\xc2\xa0(\xc2\xbbMame proti nasilju\xc2\xab). Chris Rock je kasneje branil njen razposajeno, provokativno obna\xc5\xa1anje. \xc2\xbbNo, ona je \'Lady Gaga\',\xc2\xab\xc2\xa0je dejal. \xc2\xbbNi \'Lady Dobre Manire\'. Si \xc5\xbeelite, da bi se oseba, ki se imenuje Lady Gaga, dobro obna\xc5\xa1ala? Ste pri\xc4\x8dakovali to?\xc2\xab Kasneje je nastopala na podelitvi nagrad MTV Video Music Awards leta 2010, kjer je nosila obleko, izpopolnjeno s \xc5\xa1kornji, torbico in kapo - vse pa je bilo prekrito z mesom mrtvih \xc5\xbeivali. Obleka, ki jo je revija Time imenovala za \xc2\xbbmodno izjavo\xc2\xab\xc2\xa0leta 2010, \xc2\xbbmesno obleko\xc2\xab, pod katerim imenom je javnost bolje poznala obleko, pa je oblikoval argentinski modni oblikovalec Franc Fernandez. Obleka je prejela razli\xc4\x8dne odzive - pohvale s strani svetovnih medijev in kritike s strani ljudi, ki se borijo za pravice \xc5\xbeivali in organizacije PETA. Lady Gaga je kasneje zanikala, da je \xc5\xbeelela z obleko pokazati nespo\xc5\xa1tovanje do katerekoli osebe ali organizacije in da je \xc5\xbeelela, da bi si obleko razlagali kot izkaz boja za \xc4\x8dlovekove pravice s poudarkom na ljudi, ki so \xc4\x8dlani skupnosti LGBT._NEWLINE_Lady Gaga, ki svoje obo\xc5\xbeevalce obravnava kot \xc2\xbbmajhne po\xc5\xa1asti\xc2\xab, je navdihnila mnoge kritike z zelo komercialno naravo njene glasbe in javne podobe. Nekaterim se ta dihotomija zdi v nasprotju s konceptom zunanje kulture. Novinarka revije The Guardian, Kitty Empire, meni, da dihotomija\xc2\xa0\xc2\xbb... njenim obo\xc5\xbeevalcem omogo\xc4\x8da do\xc5\xbeiveti \'transgresivno\' izku\xc5\xa1njo, ne da bi ob tem razmi\xc5\xa1ljali. Jedro [njenih nastopov] je po mojem mnenju ideja, da se Lady Gaga lahko poistosveti z izob\xc4\x8denci in \xc4\x8dudaki. Na turneji The Monster Ball smo lahko vsi svobodni. To je sicer nesmiselno, saj ljudje kupujejo zelo zvito komercialno glasbo Lady Gaga v neomejenih koli\xc4\x8dinah povsod po svetu z uporni\xc5\xa1kimi oblekami in hipnimi no\xc4\x8dnimi bitji, ki jih ona sama ozna\xc4\x8duje za svojo inspiracijo. Ampak Lady Gaga se zdi iskrena.\xc2\xab Camille Paglia je na naslovnico revije The Sunday Times 12. septembra 2010 napisala naslov \xc4\x8dlanka: \xc2\xbbLady Gaga in smrt seksa\xc2\xab, v katerem navaja, da je Lady Gaga \xc2\xbbbolj kradljivka identitete kot eroti\xc4\x8den ru\xc5\xa1ilec tabujev, manufakturni izdelek iz vseh ve\xc4\x8djih tr\xc5\xbei\xc5\xa1\xc4\x8d, ki trdi, da poje za \xc4\x8dudake, upornike in izpostavljene, med tem ko sama ni ni\xc4\x8d od tega.\xc2\xab\n_START_SECTION_\nJavna podoba\n_START_PARAGRAPH_\nV nasprotju z izstopajo\xc4\x8dim stilom Lady Gaga je New York Post njen videz ob za\xc4\x8detku kariere opisal kot videz, ki spominja \xc2\xbbbegunko iz serije Jersey Shore\xc2\xab\xc2\xa0z \xc2\xbbveliko \xc4\x8drnimi lasmi, zelo nali\xc4\x8denimi o\xc4\x8dmi in oprijemajo\xc4\x8dimi se oblekami, ki dosti razkrivajo.\xc2\xab Naravna barva las Lady Gaga je rjava; svoje lase si je prebarvala na svetlo, ker so jo pogosto zamenjevali z britansko pevko Amy Winehouse. Svoje obo\xc5\xbeevalce pogosto ozna\xc4\x8di za \xc2\xbbmale po\xc5\xa1asti\xc2\xab\xc2\xa0(\xc2\xbblittle monsters\xc2\xab) in v znak vdanosti si je dala tak\xc5\xa1en napis vtetovirati na \xc2\xbbroko, ki dr\xc5\xbei [njen] mikrofon\xc2\xab. Znano je, da ima \xc5\xa1e \xc5\xa1est drugih tatujev, med njimi tudi simbol miru, ki ga je navdihnil John Lennon, ki ga je citirala za svojega junaka, ter kodrast nem\xc5\xa1ki napis na njeni levi roki, ki citira Rainerja Mario Rilkeja, njenega najljub\xc5\xa1ega filozofa, saj naj bi njegova \xc2\xbbfilozofija samote\xc2\xab\xc2\xa0govorila z njo. Ob koncu leta 2008 so kritiki ve\xc4\x8dkrat primerjali modo Lady Gaga z modo glasbenice Christine Aguilere, kjer so navedli podobnosti med njunim stilom, frizurami in li\xc4\x8denjem. Christina Aguilera je dejala, da se \xc2\xbb\xc5\xa1e nikoli ni sli\xc5\xa1ala za [Lady Gaga]\xc2\xab\xc2\xa0in da \xc2\xbbnisem vedela, \xc4\x8de je [bila] mo\xc5\xa1ki ali \xc5\xbeenska\xc2\xab. Lady Gaga je izdala izjavo, v kateri je podpirala primerjave zaradi pozornosti, ki je ponujala uporabno publiciteto, pri \xc4\x8demer je dodala: \xc2\xbbJe velika zvezda in \xc4\x8de ne drugega, bi ji lahko poslala kak\xc5\xa1ne ro\xc5\xbee, ker veliko ljudi v Ameriki sploh ni vedelo, kdo sem, dokler se ni zgodila ta re\xc4\x8d. Na nek na\xc4\x8din me je to naredilo slavno.\xc2\xab Primerjave so se nehale leta 2010, ko je Christina Aguilera izdala videospot za svoj singl\xc2\xa0\xc2\xbbNot Myself Tonight\xc2\xab. Kritiki so navedli podobnosti med to pesmijo in njenim videospotom z videospotom za pesem Lady Gaga, \xc2\xbbBad Romance\xc2\xab. Podobna primerjava je bila primerjava stila Lady Gaga z modno ikono Daleom Bozziom, \xc4\x8dlanom glasbene skupine Missing Persons. Nekateri so menili, da sta njuni podobi presenetljivo podobni, \xc4\x8deprav so obo\xc5\xbeevalci glasbene skupine Missing Persons navajali, da je Dale Bozzio za\xc4\x8detnik tega videza, saj naj bi bil tak\xc5\xa1en \xc5\xbee trideset let. Lady Gaga je imenovala britanska spletna stran Vogue.com za enega izmed najbolje oble\xc4\x8denih ljudi leta 2010, njen stilist, kreativni vodja podjetja Dazed & Confused, Nicola Formichetti, pa je na podelitvi nagrad British Fashion Awards prejel nagrado v kategoriji za \xc2\xbbmodnega kreatorja leta\xc2\xab._NEWLINE_Lady Gaga svoj zgodnji uspeh kot ena izmed najslavnej\xc5\xa1ih ustvarjalk pripisuje predvsem svojim homoseksualnim obo\xc5\xbeevalcem in naj bi postajala homoseksualna ikona. Na za\xc4\x8detku svoje kariere je imela veliko te\xc5\xbeav glede tega, kako bi svoje pesmi spravila na radije, o \xc4\x8demer je kasneje povedala: \xc2\xbbZelo pomembna to\xc4\x8dka zame je bila homoseksualna skupnost. Tam sem na\xc5\xa1la toliko homoseksualnih obo\xc5\xbeevalcev in vsi so mi bili tako zvesti in res so mi dvignili razpolo\xc5\xbeenje. Vedno mi bodo stali ob strani in jaz bom vedno ob njih. Ni si lahko izoblikovati skupine obo\xc5\xbeevalcev.\xc2\xab Zahvalila se je organizaciji FlyLife, ki jo podpira skupnost LGBT iz Manhattna in s katero sodeluje tudi njena zalo\xc5\xbeba, Interscope Records, na zadnji strani albuma The Fame, kjer je napisano: \xc2\xbbTako rada vas imam. Vi ste bili prvi utrip srca v tem projektu in va\xc5\xa1a podpora in briljantnost mi pomenita vse na svetu. Vedno se bom borila za pravice homoseksualne skupnosti z roko v roki s to enkratno skupino.\xc2\xab Eden izmed njenih prvih nastopov, predvajanih po televiziji, je bil nastop na podelitvi nagrad NewNowNext Awards maja 2008, ki je iz\xc5\xa1el na televizijskem kanalu skupnosti LGBT, Logo, kjer je zapela pesem \xc2\xbbJust Dance\xc2\xab. V juniju istega leta je s pesmijo nastopila tudi na prireditvi San Francisco Pride. Po izzidu albuma The Fame je razkrila, da pesem \xc2\xbbPoker Face\xc2\xab\xc2\xa0govori o njeni biseksualnosti. V intervjuju z revijo Rolling Stone je govorila o tem, kako so njeni fantje reagirali na njeno biseksualnost. Dejala je: \xc2\xbbDejstvo, da so mi v\xc5\xa1e\xc4\x8d tudi \xc5\xbeenske, je vse zastra\xc5\xa1evalo. Neprijetno jim je bilo. Mislili so si: \'Ne \xc5\xbeelim troj\xc4\x8dka. Zadovoljen sem, \xc4\x8de sem samo s teboj.\'\xc2\xab Ko se je pojavila v oddaji The Ellen DeGeneres Show maja 2009 je Ellen DeGeneres pohvalila, ker je \xc2\xbbinspiracija vsem \xc5\xbeenskam v homoseksualni skupnosti\xc2\xab. 11. oktobra 2009 je na prireditvi National Equality March razglasila shod v nacionalnem nakupovalnem centru, pri \xc4\x8demer je dodala, da je \xc2\xbbto najpomembnej\xc5\xa1i dogodek v moji karieri.\xc2\xab\xc2\xa0Govor je zaklju\xc4\x8dila z besedami: \xc2\xbbBlagoslovite Boga in blagoslovite geje,\xc2\xab kar je bilo podobno zaklju\xc4\x8dku njenega zahvalnega govora ob prejemu nagrade v kategoriji za \xc2\xbbnajbolj\xc5\xa1ega novega ustvarjalca\xc2\xab\xc2\xa0na podelitvi nagrad MTV Video Music Awards leta 2009 mesec dni prej. Na shodu je nastopala s svojo verzijo pesmi Johna Lennona,\xc2\xa0\xc2\xbbImagine\xc2\xab, pred tem pa je povedala: \xc2\xbbTokrat ne bom [izvedla] ene izmed svojih pesmi, ker se tokrat ne vrti vse okoli mene, temve\xc4\x8d okoli vas.\xc2\xab\xc2\xa0Originalno besedilo pesmi je spremenila tako, da je govorilo o smrti Matthewa Sheparda, \xc5\xa1tudenta, ki so ga umorili zaradi njegove spolne usmerjenosti. Septembra 2010 je govorila na shodu, kjer je dejala, da bi morala ameri\xc5\xa1ka vojska prenehati s politiko ne vpra\xc5\xa1aj, ne povej, ki homoseksualcem in biseksualcem prepoveduje odprto govoriti o njihovi spolni usmerjenosti ter preko spleta izdala posnetek, na katerem spodbuja svoje obo\xc5\xbeevalce, naj vzpostavijo kontakt s senatorjem njihovega obmo\xc4\x8dja, da bi se zavzeli za ovr\xc5\xbeenje te politike. Uredniki revije The Advocate so komentirali, da je postala \xc2\xbbgore\xc4\x8da zagovornica\xc2\xab\xc2\xa0homoseksualcev, ki ji je bodo\xc4\x8di predsednik Barack Obama obljubil, da se bo tudi sam zavzemal za njihove pravice._NEWLINE_Lady Gaga je zelo vplivala na moderno kulturo in dru\xc5\xbebo, zaradi \xc4\x8desar je univerza v Ju\xc5\xbeni Karolini svojim \xc5\xa1tudentom ponudila reden predmet, znan pod imenom \xc2\xbbLady Gaga and the Sociology of Fame\xc2\xab\xc2\xa0(\xc2\xbbLady Gaga in sociologija slave\xc2\xab), pri katerem je cilj \xc2\xbbpreu\xc4\x8diti relevantne dimenzije slave Lady Gaga s spo\xc5\xa1tovanjem do njene glasbe, videospotov, mode in drugih ustvarjalnih prizadevanj\xc2\xab.'